**Príloha č.1**

**Opis predmetu zákazky :**

**„Deratizácia a dezinsekcia v zdravotníckom zariadení“** na obdobie 48 mesiacov

Verejný obstarávateľ požaduje vykonávať deratizačné a dezinsekčné služby v zmysle postupovať v zmysle **metodického pokynu č. 28/2006 Ministerstva zdravotníctva Slovenskej republiky** na vykonanie ochrannej deratizácie č. HH/892/06/SE a v zmysle jednotnej európskej normy STN 16636 Manažérstvo služieb na hubenie škodcov, **zákona č. 355/2007 Z. z.** o ochrane, podpore a rozvoji verejného zdravia a o zmene a doplnení niektorých zákonov, **zákona č. 67/2010 Z. z.** o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) a ďalšími súvisiacimi predpismi.

Uchádzač vykoná deratizáciu a dezinsekciu **dvakrát** **ročne** na verejných priestranstvách a v objektoch, ktoré sú v správe objednávateľa podľa prílohy č.2 výzvy na predkladanie ponúk, **v termínoch dohodnutých vopred s objednávateľom (t. j. pravidelná deratizácia a dezinsekcia)**, v zmysle bodu 1.1 a 1.2 tohto Opisu predmetu zákazky. **Nepravidelná deratizácia dezinsekcia a poskytovanie urgentných asanačných hygienických zásahov** budú vykonané v závislosti od potrieb a požiadaviek objednávateľa za podmienok určených v bode 1.3 tohto opisu. Presný termín plnenia si poskytovateľ dohodne vopred s objednávateľom v súlade s postupom uvedeným v návrhu Zmluvy (konkrétne čl. III. Zmluvy), ktorá tvorí Prílohu č. 4 výzvy.

Predmet zákazky pozostáva z nasledujúcich činností:

* 1. **Deratizácia na území** FNsP Nové Zámky (vrátane ohniskovej deratizácie) je komplex opatrení zameraných na ničenie zdraviu nebezpečných a hospodársky škodlivých hlodavcov za účelom ochrany ľudského zdravia a zabráneniu ekonomickým škodám, ktoré škodlivé hlodavce spôsobujú:

Celoplošná deratizácia bude vykonávaná **2x ročne v termínoch dohodnutých vopred s verejným obstarávateľom (t. j. pravidelná plánovaná deratizácia),** a to v objektoch a na verejných priestranstvách uvedených v prílohe č. 2 tejto výzvy, a to:

* **deratizácia objektov** (uvedených v prílohe č. 2 výzvy: Návrh na plnenie kritéria)**,** **deratizácia verejných priestranstiev** (plochy v okolí smetníkov, kuchyne a plochy bezprostredne prislúchajúce k objektom – okolie vstupov do objektov, vonkajší obvodový plášť objektov, nory hlodavcov), **deratizácia kanalizačných poklopov,** a to 2 x ročne, v termínoch vopred dohodnutých s verejným obstarávateľom ako objednávateľom.

Uchádzač zabezpečí deratizáciu jednotlivých objektov a priestorov podľa požiadaviek verejného obstarávania komplexne, vrátane dodania deratizačných materiálov a prípravkov, monitoringu a riadne, vrátane dopĺňania spotrebovaných nástrah na základe kontrol a v prípade neúčinnosti vykonanej služby (až do úplného zlikvidovania škodca), vrátane prípadného zberu a likvidácie uhynutých hlodavcov a nespotrebovaných nástrah.

Verejný obstarávateľ požaduje nasledovný postup manipulácie s deratizačnými nástrahami: deratizačné nástrahy sa vložia do uzavretých umelohmotných deratizačných staničiek. V priestoroch, kde sa manipuluje s potravinami, sa použijú netoxické návnady a v ostatných priestoroch sa použijú nástrahy schválené na slovenskom trhu, ktoré sú v zozname Centra pre chemické látky a prípravky: [www.cchlp.sk](http://www.cchlp.sk). Nástrahy musia byť ekologické, vodeodolné, biocídne prípravky musia byť registrované Centrom pre chemické látky a prípravky a je zakázané používať biologickú deratizáciu.

* 1. **Dezinsekcie na území/v areáli** FNsP Nové Zámky (vrátane ohniskovej dezinsekcie) je súbor chemických a biologických opatrení za účelom ničenia škodlivého, epidemiologického, hospodársky závažného a obťažujúceho hmyzu ako je šváb, rus, blcha, ploštica, mravec, mucha, komár, motýle a ďalšie článkonožce:

Celoplošná dezinsekcia bude vykonávaná **2x ročne v termínoch dohodnutých vopred s verejným obstarávateľom (t. j. pravidelná plánovaná dezinsekcia),** a to v priestoroch a objektoch uvedených v prílohe č. 2 tejto výzvy:

* **dezinsekcia objektov** (uvedených v prílohe č. 2 výzvy), **dezinsekcia stromov a porastov** (v počte 335 ks), a to 2 x ročne v termínoch vopred dohodnutých s objednávateľom a na základe výskytu potencionálneho patogénu.

Uchádzač zabezpečí dezinsekciu priestorov a objektov podľa požiadaviek verejného obstarávateľa komplexne, vrátane dodania dezinsekčných materiálov a prípravkov, monitoringu a riadne, t. j. vrátane opakovania dezinsekcie v prípade neúčinnosti vykonanej služby (až do úplného zlikvidovania škodca) a doplnenie služby podľa potrieb verejného obstarávateľa. Uchádzač zabezpečí dezinsekciu výlučne prípravkami, prípadne kombináciou prípravkou, ktoré sú schválené Centrom pre chemické látky a prípravky. Uchádzač vykoná pravidelnú dezinsekciu stromov a porastov 2x ročne v čase vegetačného obdobia na základe výskytu potenciálneho patogénu.

Uchádzač sa zaväzuje zrealizovať pravidelnú celoplošnú deratizáciu a dezinsekciu 2x ročne, a to **do 5 kalendárnych dní od začatia jej vykonávania.**

**1.3 Nepravidelná neplánovaná deratizácia a dezinsekcia** bude uchádzačom vykonávaná na základe potrieb a výzvy verejného obstarávateľa. **Urgentné asanačné hygienické zásahy** sa uchádzač zaväzuje vykonať do 12 hodín od ich nahlásenia verejným obstarávateľom. **Jednotkové ceny za mernú jednotku poskytnutých služieb nepravidelnej deratizácie a dezinsekcie budú rovnaké ako v prípade poskytnutia služieb pravidelnej deratizácie a dezinsekcie, t. j. budú určené na základe cenovej ponuky uchádzača, ktorá tvorí prílohu č. 2 Návrh na plnenie kritéria.**

Po ukončení deratizácie a dezinsekcie uchádzač vyhotoví v súčinnosti s verejným obstarávateľom **zápisnicu** podľa článku 2 ods. 2 metodického pokynu MZ SR č. HH/892/06/SE z 20. januára 2006 (ďalej len ako „Metodický pokyn“). Táto zápisnica v súlade s ods. 3 Metodického pokynu obsahuje:

1. názov objednávateľa, adresa, pečiatka, podpis zodpovednej osoby,
2. meno a adresu poskytovateľa deratizácie, meno a podpis zodpovedného pracovníka,
3. typy a popisy ošetrených objektov, druh ničených hlodavcov, veľkosť ošetrenej plochy v m2, stupeň zamorenia (nie je zjavné, slabé, silné, veľmi silné a podobne), druh a spotreba použitého prípravku,
4. termín začatia a ukončenia deratizácie (deň, mesiac, rok),
5. významné závady v deratizovanom objekte súvisiace s výskytom hlodavcov a opatrenia k ich odstráneniu doporučené firmou vykonávajúcou deratizáciu.

**Ďalšie podmienky pre poskytovanie služieb deratizácie a dezinsekcie uchádzačom:**

1. zrealizovať monitorovanie (pasce na článkonožce) pred aplikáciou dezinsekčného prípravku; pred začatím deratizácie a dezinsekcie uskutoční poskytovateľ prehliadku objektov a verejných priestranstiev uvedených v prílohe č. 1 tejto zmluvy, kedy zistí druh hlodavcov, súčasný stav zamorenia a stanoví deratizačný a dezinsekčný prípravok, ktorý bude použitý, pričom tento výsledok prehliadky zaznamená v protokole; poskytovateľ je povinný správne diagnostikovať patogén na základe prvotných záchytov;
2. používať na deratizáciu a dezinsekciu len prípravky, ktoré schválilo Centrum pre chemické látky a prípravky, a ktoré musia byť ekologické, vodeodolné, pričom je zakázané používať biologickú deratizáciu; požívať biocídne prípravky podľa Vyhlášky č. 553/2007 Z. z., a ktoré sú registrované v Centre pre chemické látky a prípravky v súlade s prílohou č. 5 tejto Vyhlášky č. 553/2007 Z. z.;
3. zabezpečiť prípravky na deratizáciu tak, aby nedošlo ku zbytočnej kontaminácii prostredia, aby boli chránené pred rušivými klimatickými vplyvmi, a aby nedochádzalo k uhynutiu necieľových skupín zvierat;
4. deratizačné nástrahy vkladať do uzavretých umelohmotných deratizačných staničiek. V priestoroch, kde sa manipuluje s potravinami, sa použijú netoxické návnady a v ostatných priestoroch sa použijú výlučne nástrahy schválené na slovenskom trhu, ktoré sú v zozname Centra pre chemické látky a prípravky; manipulovať s pascami na báze rôznych technológií, pričom manipulácia bude vykonávaná výlučne len zamestnancami poskytovateľa;
5. dokumentovať a kontrolovať kladenie nástrah, pričom kontroly nástrah sa budú uskutočňovať v termínoch dohodnutých s objednávateľom za prítomnosti zodpovedného zamestnanca objednávateľa a poskytovateľ sa zaväzuje vyhľadať a kontrolovať všetky miesta, kde bola nástraha položená. Poskytovateľ sa zaväzuje v prípade potreby počas kontroly zabezpečiť zber uhynutých hlodavcov a vykonať ich bezpečnú likvidáciu, ako aj odstránenie nespotrebovaných nástrah;
6. zabezpečiť likvidáciu odpadu vznikajúceho z vykonávania služieb, ktoré sú predmetom zmluvy, v súlade s platnou legislatívou SR;
7. predložiť k protokolu/zápisnici kartu bezpečnostných údajov pre každú použitú nebezpečnú chemickú látku;
8. vykonávať predmet zmluvy podľa potrieb objednávateľa a výsledku monitoringu;
9. chrániť majetok objednávateľa pred poškodením, stratou alebo zničením.

V cene sú zahrnuté všetky náklady uchádzača spojené s poskytovaním, resp. so zabezpečením poskytovania služieb deratizácie a dezinsekcie (náklady na dopravu do miesta plnenia a všetky náklady súvisiace s poskytovaním služieb podľa tejto zmluvy, materiál, práca, likvidácia uhynutých hlodavcov a nespotrebovaných nástrah). Uchádzač sa zaväzuje, že počas platnosti a účinnosti tejto zmluvy nebude účtovať iné ako dohodnuté ceny uvedené v prílohe č. 2 výzvy: Návrh na plnenie kritéria.